পার্বতীপুরে রেললাইনে সার বোঝাই ট্রাক বিকল, ৩ ঘণ্টা রেল যোগাযোগ বন্ধ

মোঃ রুকুনুজ্জামান, দিনাজপুর:

দিনাজপুরের পার্বতীপুর রেলওয়ে স্টেশনের অদূরে হলদিবাড়ি রেলগেটে একটি ইউরিয়া সার বোঝাই ট্রাক বিকল হয়ে পড়ায় পার্বতীপুর থেকে সব রুটে রেল যোগাযোগ ৩ ঘণ্টা বন্ধ ছিল।

সোমবার (২৭ জানুয়ারি) সকাল ১০টার দিকে ফুলবাড়ী থেকে আসা একটি ইউরিয়া সার বোঝাই ট্রাক (ঢাকা মেট্রো-ট, ১৮-৮৫৪৯) হলদিবাড়ি রেলগেট অতিক্রম করার সময় হঠাৎ চাকার স্প্রিং ভেঙে বিকল হয়ে যায়। ট্রাকটি পার্বতীপুর বাফার গোডাউনের উদ্দেশ্যে যাচ্ছিল।

স্থানীয়রা জানান, হলদিবাড়ি রেলগেটসহ দুই পাশের রাস্তা বেশ সংকীর্ণ এবং অযত্নে থাকায় প্রায়ই এ ধরনের দুর্ঘটনা ঘটে। অতিরিক্ত ওজন বহন করায় এ দুর্ঘটনা ঘটেছে বলেও তারা অভিযোগ করেন।

দুপুর ১টা পর্যন্ত পার্বতীপুর থেকে ঢাকা, রাজশাহী, খুলনাসহ সব রুটে ট্রেন চলাচল বন্ধ থাকে।

রেলপুলিশ এবং রেলওয়ের নিরাপত্তা কর্মীদের প্রচেষ্টায় বিকল ট্রাকটি সরিয়ে নেওয়া হয়। রিলিফ ট্রেন ইনচার্জ হাসানুর রহমান জানান, প্রায় ৩ ঘণ্টার চেষ্টায় ট্রাকটিকে রেললাইন থেকে সরানো সম্ভব হয়েছে। এরপর রেল চলাচল স্বাভাবিক হয়।